CELEX: 52017PC0664
Language: hr
Date: 2017-11-15 00:00:00
Title: Preporuka za ODLUKU VIJEĆA o ovlašćivanju Komisije za otvaranje pregovora sa Švicarskom Konfederacijom o izmjeni Sporazuma između Europske zajednice i Švicarske Konfederacije o željezničkom i cestovnom prijevozu robe i putnika radi omogućivanja sudjelovanja Švicarske Konfederacije u radu Agencije Europske unije za željeznice

EUROPSKA KOMISIJA
            Bruxelles, 15.11.2017.
            COM(2017) 664 final
            Preporuka za
            ODLUKU VIJEĆA
            o ovlašćivanju Komisije za otvaranje pregovora sa Švicarskom Konfederacijom o izmjeni Sporazuma između Europske zajednice i Švicarske Konfederacije o željezničkom i cestovnom prijevozu robe i putnika radi omogućivanja sudjelovanja Švicarske Konfederacije u radu Agencije Europske unije za željeznice 
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  U skladu s člankom 75. stavkom 1. Uredbe (EU) 2016/796 Europskog parlamenta i Vijeća od 11. svibnja 2016. o Agenciji Europske unije za željeznice i stavljanju izvan snage Uredbe (EZ) br. 881/2004
                     1
                   Agencija Europske unije za željeznice (dalje u tekstu „Agencija”) otvorena je za sudjelovanje trećih zemalja, posebno zemalja koje su sklopile sporazume s Unijom u skladu s kojima su predmetne zemlje prihvatile i primjenjuju pravo Unije, ili jednakovrijedne nacionalne mjere, u skladu s postupkom utvrđenim u članku 218. UFEU-a, a u području obuhvaćenom Uredbom (EU) 2016/796, koje prije svega obuhvaća sigurnost i interoperabilnost željeznica.
               
               
                  U Sporazumu između Europske zajednice i Švicarske Konfederacije o željezničkom i cestovnom prijevozu robe i putnika od 21. lipnja 1999. (dalje u tekstu „Sporazum o kopnenom prijevozu”) predviđa se usklađivanje prometne politike u područjima cestovnog, željezničkog i kombiniranog prijevoza. 
               
               
                  Suradnja sa Švicarskom Konfederacijom pojačala se i pozitivno razvila tijekom vremena. Zemljopisni položaj Švicarske Konfederacije i njezina uloga važne tranzitne zemlje čine je bitnim partnerom u postizanju sigurnog i interoperabilnog željezničkog prostora u Europi. 
               
               
                  U skladu s Odlukom br. 1/2013 Zajedničkog odbora
                     2
                   Švicarska Konfederacija obvezala se primjenjivati pravne odredbe jednakovrijedne onima u odgovarajućoj pravnoj stečevini Unije u području sigurnosti i interoperabilnosti željeznica. Te je pravne odredbe Švicarska Konfederacija donijela i stvarno ih primjenjuje. Švicarska Konfederacija sudjeluje kao promatrač na sastancima Odbora za interoperabilnost i sigurnost osnovanog na temelju Direktive (EU) 2016/797 Europskog parlamenta i Vijeća od 11. svibnja 2016. o interoperabilnosti željezničkog sustava u Europskoj uniji (preinaka)
                     3
                  . Švicarski stručnjaci sudjelovali su na tehničkim sastancima Agencije Europske unije za željeznice (Agencija) kao promatrači. 
               
               
                  Smatra se da je daljnje jačanje postojeće konstruktivne suradnje Unije i Švicarske Konfederacije obostrano korisno u smislu postizanja sigurnog i interoperabilnog željezničkog prostora te osiguravanja daljnjeg sudjelovanja stručnog znanja iz Švicarske Konfederacije u pitanjima interoperabilnosti i sigurnosti. 
               
               
                  Stoga je primjereno načelno odobriti sudjelovanje Švicarske Konfederacije u radu Agencije. Švicarska Konfederacija zatražila je takvo sudjelovanje 2013.
               
               
                  Detaljna pravila sudjelovanja Švicarske Konfederacije u radu Agencije utvrdit će se u aranžmanima koje bi Agencija i Švicarska Konfederacija trebale sklopiti. Agencija potpisuje te aranžmane nakon dobivanja suglasnosti Komisije i upravnog odbora, kako je propisano u članku 75. stavku 2. Uredbe (EU) 2016/796.
               
               
                  Pri izradi tih aranžmana Agencija djeluje u skladu s mjerodavnim odredbama sporazuma između predmetne zemlje i Unije, koji je naveden u članku 75. stavku 1. Uredbe (EU) 2016/796. Za Švicarsku Konfederaciju taj sporazum je Sporazum o kopnenom prijevozu. 
               
               
                  Međutim, Sporazum o kopnenom prijevozu trenutačno ne sadržava odredbe u tom pogledu. Stoga se predlaže umetanje novog članka u glavi III. Sporazuma o kopnenom prijevozu, koja sadržava odredbe povezane s međunarodnim željezničkim prijevozom, a kojim bi se predvidjelo sudjelovanje Švicarske Konfederacije u radu Agencije.
               
            
            
               •Dosljednost s postojećim odredbama politike u određenom području
            
            
               
                  Ova je Preporuka potpuno u skladu sa zajedničkom prometnom politikom općenito, a posebno sa zajedničkom željezničkom politikom. Njome se omogućuje sudjelovanje Švicarske Konfederacije u radu Agencije, u skladu s odredbama Uredbe (EU) 2016/796. Švicarska je smještena na važnim željezničkim koridorima, ima visoko razvijen i konkurentan željeznički sektor te je usko integrirana u europski željeznički prostor.
               
            
            
               •Dosljednost u odnosu na druge politike Unije
            
            
               
                  Ova je Preporuka u skladu s vanjskom politikom Unije. Odnosi Švicarske Konfederacije s Unijom temelje se na nizu sporazuma zaključenih 1999., među kojima je i Sporazum o kopnenom prijevozu. Cilj Sporazuma o kopnenom prijevozu s jedne je strane liberalizirati uzajamni pristup ugovornih stranaka njihovim tržištima željezničkog i cestovnog prijevoza robe i putnika, a s druge strane stvoriti temelje za usklađenu prometnu politiku. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Pravna je osnova članak 218. Ugovora o funkcioniranju Europske unije. On pruža okvir za postupke koji se primjenjuju na pregovore o sporazumima između Unije i trećih zemalja i na njihovo sklapanje.
               
            
         
         
            
               •Proporcionalnost
            
            
               
                  Ovom se Preporukom predlaže Vijeću da ovlasti Komisiju za otvaranje pregovora sa Švicarskom Konfederacijom o sporazumu o izmjeni Sporazuma o kopnenom prijevozu od 21. lipnja 1999. S obzirom na to da se odredbe tog sporazuma mogu izmijeniti samo novim bilateralnim sporazumom između dviju ugovornih stranaka, predložena je mjera proporcionalna.
               
            
            
               •Odabir instrumenta
            
            
               
                  Člankom 218. stavkom 3. Ugovora o funkcioniranju Europske unije predviđa se da Komisija podnosi preporuke Vijeću, koje zatim donosi odluku kojom odobrava otvaranje pregovora.
               
            
            
               3.UTJECAJ NA PRORAČUN
            
            
               
                  Ne očekuje se neposredan utjecaj na proračun ove preporuke o ovlašćivanju Komisije za otvaranje pregovora sa Švicarskom. Na temelju članka 75. Uredbe (EU) 2016/796 uspostavit će se budući aranžmani između Agencije i Švicarske Konfederacije, u kojima će se utvrditi detaljna pravila sudjelovanja Švicarske Konfederacije u radu Agencije, posebice u pogledu načina i opsega tog sudjelovanja. Taj će aranžman uključivati odredbe o financijskim doprinosima i osoblju.
               
            
            
               4.OSTALI DIJELOVI
            
            
               •Detaljno obrazloženje posebnih odredbi prijedloga
            
            
               
                  Člankom 1. Komisija se ovlašćuje da pregovara sa Švicarskom Konfederacijom o izmjeni Sporazuma o kopnenom prijevozu kako bi on postao temelj za buduće sudjelovanje Švicarske Konfederacije u radu Agencije.
               
               
                  U članku 2. upućuje se na pregovaračke smjernice u Prilogu ovoj Preporuci.
               
            
            
               Preporuka za
            
            
               ODLUKU VIJEĆA
            
            
               o ovlašćivanju Komisije za otvaranje pregovora sa Švicarskom Konfederacijom o izmjeni Sporazuma između Europske zajednice i Švicarske Konfederacije o željezničkom i cestovnom prijevozu robe i putnika radi omogućivanja sudjelovanja Švicarske Konfederacije u radu Agencije Europske unije za željeznice 
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, a posebno njegov članak 218. stavke 3. i 4.,
            
            
               uzimajući u obzir preporuku Europske komisije,
            
            
               budući da: 
            
            
               (1)U Sporazumu između Europske zajednice i Švicarske Konfederacije o željezničkom i cestovnom prijevozu robe i putnika od 21. lipnja 1999. (dalje u tekstu „Sporazum o kopnenom prijevozu”) predviđa se usklađivanje prometne politike u područjima cestovnog, željezničkog i kombiniranog prijevoza. 
            
            
               (2)Suradnja sa Švicarskom Konfederacijom pojačala se i pozitivno razvila tijekom vremena. Švicarska Konfederacija donijela je i stvarno primjenjuje pravne odredbe jednakovrijedne odgovarajućoj pravnoj stečevini u području interoperabilnosti i sigurnosti željeznica. Švicarska Konfederacija sudjeluje kao promatrač na sastancima Odbora za interoperabilnost i sigurnost osnovanog na temelju Direktive (EU) 2016/797 Europskog parlamenta i Vijeća od 11. svibnja 2016. o interoperabilnosti željezničkog sustava u Europskoj uniji (preinaka). Švicarski stručnjaci sudjelovali su na tehničkim sastancima Agencije Europske unije za željeznice (Agencija) kao promatrači. Smatra se da je daljnje jačanje suradnje Unije i Švicarske Konfederacije obostrano korisno u smislu postizanja sigurnog i interoperabilnog željezničkog prostora te osiguravanja daljnjeg sudjelovanja stručnog znanja iz Švicarske Konfederacije u pitanjima interoperabilnosti i sigurnosti.
            
            
               (3)Stoga bi trebalo otvoriti pregovore radi sklapanja sporazuma sa Švicarskom Konfederacijom o izmjeni Sporazuma o kopnenom prijevozu s ciljem omogućivanja sudjelovanja Švicarske Konfederacije u radu Agencije,
            
         
         
            
               DONIJELO JE OVU ODLUKU: 
            
            
               Članak 1.
            
            
               Komisija se ovlašćuje da u ime Europske unije pregovara sa Švicarskom Konfederacijom o sporazumu o izmjeni Sporazuma između Europske zajednice i Švicarske Konfederacije o željezničkom i cestovnom prijevozu robe i putnika od 21. lipnja 1999. radi omogućivanja sudjelovanja Švicarske Konfederacije u radu Agencije Europske unije za željeznice.
            
            
               Članak 2.
            
            
               Pregovaračke smjernice utvrđuju se u Prilogu.
            
            
               Članak 3.
            
            
               Ova je Odluka upućena Komisiji.
            
            
            
               Sastavljeno u Bruxellesu,
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL L 138, 26.5.2016., str. 1.
               
               
                  
                     (2)
                  SL L 352 od 24.12.2013., str. 79.
               
               
                  
                     (3)
                  SL L 138 od 26.5.2016., str. 44.
               
            
      
    ---documentbreak--- 
      
         
               EUROPSKA KOMISIJA
            Bruxelles, 15.11.2017.
            COM(2017) 664 final
            PRILOG
            Preporuci za ODLUKU VIJEĆAo ovlašćivanju Komisije za otvaranje pregovora sa Švicarskom Konfederacijom o izmjeni Sporazuma između Europske zajednice i Švicarske Konfederacije o željezničkom i cestovnom prijevozu robe i putnika radi omogućivanja sudjelovanja Švicarske Konfederacije u radu Agencije Europske unije za željeznice
            
               
         
         
            
               PRILOG
            
            
                
            
            
            
            
               Smjernice za pregovore sa Švicarskom Konfederacijom o sporazumu o izmjeni Sporazuma između Europske zajednice i Švicarske Konfederacije o željezničkom i cestovnom prijevozu robe i putnika
                   radi omogućivanja sudjelovanja Švicarske Konfederacije 
                  u radu Agencije Europske unije za željeznice
            
            
            
               Sporazum između Europske zajednice i Švicarske Konfederacije o željezničkom i cestovnom prijevozu robe i putnika od 21. lipnja 1999. trebalo bi izmijeniti kako bi se Švicarskoj Konfederaciji omogućilo sudjelovanje u radu Agencije Europske unije za željeznice (dalje u tekstu „Agencija”) bez prava glasa i u skladu s aranžmanima sklopljenima s Agencijom u skladu s člankom 75. stavkom 2. Uredbe (EU) 2016/796
                  1
               .
            
         
         
            
                  
                     (1)
                  SL L 138, 26.5.2016., str. 1.